Diari Oficial de la Generalitat Valenciana


Sumari del DOGV 3660, del 05-01-2000 (2000/31)

ORDRE de 30 de desembre de 1999, de la conselleria de justícia i administracions públiques per la qual es regulen els horaris d'espectacles i establiments públics.
-------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1999/12/30/(3)/dof/vci/html**

### Dades del document

Número de DOGV
:   3660

Data del DOGV
:   05-01-2000

Secció del DOGV
:   I. DISPOSICIONS GENERALS

Número del document
:   2000/31


Data del document
:   30-12-1999

Organisme emissor
:   Conselleria de Justícia i Administracions Públiques

Tipus de document
:   Ordre

Anàlisi jurídica

 Descriptors 

:   * horari comercial
    * indústria gastronòmica
    * establiment de jocs
    * espectacles
    * legislació

ORDRE de 30 de desembre de 1999, de la conselleria de justícia i administracions públiques per la qual es regulen els horaris d'espectacles i establiments públics. [2000/A31]
  
L'article 14 de la Llei 2/1991, de 18 de febrer, de la Generalitat Valenciana, d'Espectacles, Establiments Públics i Activitats Recreatives, estableix que l'horari general dels establiments públics, espectacles i activitats recreatives es determinarà mitjançant ordre del departament de la Generalitat Valenciana competent en la matèria, atenent les característiques dels establiments, els usos socials, les distintes estacions de l'any, les festes tradicionals i els dies laborals, festius i vespres de festius.
  
Per Decret 196/1997, d'1 de juliol, del Govern Valencià, pel qual es regulen les especialitats que poden introduir-se en l'horari general dels espectacles, establiments públics i activitats recreatives, va ser objecte de desenrotllament reglamentari el precepte abans citat, que atribueix una major participació als ajuntaments, no sols tenint en compte la possibilitat d'ampliar l'horari general per a supòsits, zones o dates concretes i la celebració de festes locals i patronals o consideracions especials, dins del límit màxim que anualment és fixat per la Generalitat Valenciana, sinó també atorgant-los la possibilitat de reduir, en supòsits conflictius, l'horari a aquests.
  
Amb l'aprovació de l' Ordre de 30 de desembre de 1998 es van introduir les següents precisions:
  
- Aclariment del concepte relatiu al que s'entén per horari d'obertura i tancament dels locals.
  
- Aclariment del procediment de sol·licitud d'ampliacions a l'horari general.
  
Amb l'aprovació de la present norma, a més de complir-se amb el mandat del legislador, s'adeqüen els horaris dels locals i establiments a la nova realitat social, a les exigències generals dels ciutadans, i es fixa la necessitat que els locals i establiments públics tinguen un cartell on conste l'horari màxim de tancament.
  
Per tot això, i després de l'informe de la Comissió d'Espectacles i Activitats Recreatives de la Comunitat Valenciana, en la reunió de data 29 de desembre de 1999 i en ús de les atribucions que tinc conferides,
  
ORDENE
  
Article 1. Objecte i àmbit d'aplicació
  
La present ordre té com a objecte aprovar el règim jurídic relatiu a l'horari general d'obertura i tancament dels locals d'espectacles públics i activitats recreatives, i també del altres establiments oberts al públic a què fan referència, respectivament, els annexos I i II del Decret 195/1997, d'1 de juliol, pel qual s'aprova el Catàleg d'Espectacles, Establiments Públics i Activitats Recreatives, i es regula el Registre d'Empreses, Locals i Titulars.
  
Es consideren espectacles públics tots aquells esdeveniments que congreguen un públic que acudeix amb l'objecte principal de presenciar una representació, actuació, exhibició o projecció, que els és oferida per l'empresa o els artistes, esportistes o executants que intervinguen per compte d'aquesta, i com a activitat recreativa, totes aquelles susceptibles de congregar un nombre de persones que acudeix amb l'objecte principal de participar en l'activitat que els és oferida per l'empresa.
  
D'altra banda, es consideraran establiments públics els locals que congreguen un públic amb la finalitat principal de ser receptor dels serveis que presta l'activitat que en aquests es desenvolupa, sense perjudici de l'establit pel que fa als espectacles públics.
  
Article 2. Horari general
  
Els espectacles, activitats recreatives i establiments públics podran exercir la seua activitat com a màxim d'acord amb les hores assenyalades en els següents quadres:
  
Article 3. Normes generals
  
a) Els espectacles i activitats permeses en les llicències de funcionament dels locals i establiments regulats en el Decret 195/1997, d'1 de juliol, i també els que són objecte de les autoritzacions administratives que calguen, si fa el cas, només podran exercir-se dins de l'horari que es fixa en aquesta ordre.
  
b) Tots els horaris, tant generals, com específics o especials, sense excepció, tindran la consideració d'horaris màxims, per la qual cosa en cap cas podran ser ultrapassats o excedits.
  
c) S'entendrà per horari d'obertura o inici dels espectacles, festes i dels establiments públics compresos en els grups assenyalats en l'article segon de la present ordre, el moment a partir del qual es permetrà l'accés dels usuaris al local o establiment. A partir de l'hora de tancament no es permetrà l'accés de cap client, no s'expendrà cap consumició i haurà, igualment, si fa el cas, de quedar fora de funcionament tant la música ambiental com les màquines recreatives, vídeos o qualsevol aparell o màquina semblant, i hauran d'estar totalment desallotjats en 30 minuts, els usuaris no podran romandre en el seu interior a partir de dit moment, amb independència que s'hagueren acabat, o no, les tasques d'arreplegada i neteja.
  
L'anteriorment indicat no serà d'aplicació als locals l'horari dels quals haja sigut objecte de reducció, els quals hauran d'estar desallotjats a l'hora de tancament fixat.
  
d) Els espectacles, festes i establiments públics al·ludits en la present ordre hauran de respectar l'horari d'obertura assenyalat, i entre el tancament i l'obertura d'aquests haurà de transcórrer un període de temps mínim de quatre hores.
  
Article 4. Supòsits especials
  
Caps de setmana
  
Durant els divendres, dissabtes o vespres de festius s'aplicarà l'horari de tancament autoritzat per a la temporada d'estiu.
  
No serà d'aplicació l'anteriorment assenyalat, en els supòsits en què es resolga la reducció de l'horari de tancament, de conformitat amb allò que s'ha disposat en els articles seté i vuité de la present ordre; en aquest cas s'atendrà a allò que s'ha establit en la corresponent resolució.
  
Sales de bingo
  
Per a sales de bingo s'autoritzen 12 hores ininterrompudes de funcionament, dins de la banda horària compresa entre les 11.00 hores i tancament a les 04.00 hores, els divendres, dissabtes i vespres de festiu, i a les 03.00 hores la resta dels dies, excepte els mesos de juliol, agost i setembre que serà a les 04.00 hores.
  
Totes les sales de bingo hauran de comunicar a les conselleries d'Economia, Hisenda i Justícia i Administracions Públiques, en els 15 primers dies del mes de gener, l'horari anual i únic que realitzaran, dins de la banda horària fixada en el paràgraf anterior. Qualsevol modificació d'aquest necessitarà l'autorització expressa de la Conselleria d'Economia, Hisenda.
  
Drugstore
  
Per als establiments denominats drugstore, pel que fa a la seua activitat de restaurant i cafeteria, regirà un horari normalitzat anual pel qual s'autoritza l'obertura a les 08.00 hores i el tancament a les 03.00 hores de l'endemà, sense cap altra distinció segons l'època de l'any.
  
Article 5. Concessió d'horari especial pels ajuntaments
  
En els supòsits en què els ajuntaments facen ús de la facultat que els atribueix l'article 4 del Decret del Consell de la Generalitat Valenciana 196/1997, d'1 de juliol, pel qual es regulen les especialitats que puguen introduir-se en l'horari general dels espectacles, establiments públics i activitats recreatives, la banda horària sobre la qual pot oscil·lar l'ampliació a l'horari de tancament dels locals, recintes o establiments, serà la següent:
  
Horari d'hivern i estiu
  
Grups A, B, D, E i G: una hora com a màxim sobre els assenyalats en l'article primer com a horari de tancament en els grups de referència.
  
Grups C i F: dues hores com a màxim sobre els indicats en l'article primer com a horari de tancament en els grups de referència.
  
Article 6. Concessió horari especial Generalitat
  
Per als supòsits de concessió d'horaris especials de conformitat amb allò que s'ha assenyalat en l'article 3 del Decret del Consell de la Generalitat Valenciana 196/1997, d'1 de juliol, el titular de la llicència del local, recinte o establiment haurà de presentar davant de la Direcció General d'Interior una sol·licitud en què es faça constar:
  
a) Nom, cognoms, document nacional d'identitat i domicili, a efectes de notificacions, de l'interessat i, si fa el cas, de la persona que el represente, així com del lloc, data i firma de l'interessat; si el sol·licitant és una persona jurídica, es presentarà, a més a més, el poder de representació de la persona que actue en el seu nom.
  
b) Indicació de l'horari màxim sol·licitat.
  
A l'escrit de sol·licitud s'haurà d'acompanyar la següent documentació:
  
a) Còpia confrontada de la llicència de funcionament del local.
  
b) Memòria justificativa de les causes per les quals es pretén el canvi sol·licitat
  
Rebuda la sol·licitud per la Direcció General d'Interior de la Conselleria de Justícia i Administracions Públiques, es procedirà:
  
1. A demanar informe dels ajuntaments corresponents, que haurà d'emetre's concedint prèviament audiència o informació pública als veïns, si n'hi haguera, que residisquen en un radi fins a 50 metres del local per al qual se sol·licita horari especial.
  
L'informe haurà d'especificar la ubicació del local, si es troba fora del nucli urbà, si disposa d'aparcament, si el local disposa d'equip de seguretat i vigilància, si el local no ha sigut sancionat executivament en l'anualitat anterior per infracció de caràcter greu o molt greu i les dades que es consideren necessàries per a aconseguir una plena convicció sobre la no-comesa de molèsties veïnals ocasionades pel local sol·licitant.
  
2. A sol·licitar de les forces i cossos de seguretat un informe motivat relatiu a la possible incidència de la modificació de l'horari general en matèria d'ordre públic.
  
3. S'entendrà que l'informe és favorable quan, transcorreguts 30 dies des que es va sol·licitar, no haguera sigut emés.
  
4. Rebuts els informes o transcorregut el termini per a emetre'l, la Direcció General d'Interior de la Conselleria de Justícia i Administracions Públiques resoldrà sobre la sol·licitud. El termini màxim per a resoldre els expedients serà de tres mesos. Quan haguera transcorregut l'indicat termini, sense haver recaigut resolució expressa, s'entendrà desestimada.
  
5. Les resolucions de la Direcció General d'Interior de la Conselleria de Justícia i Administracions Públiques, per les quals s'autoritza l'ampliació de l'horari a què es refereix el present article, es notificaran a l'interessat, a l'ajuntament i a la subdelegació del Govern a la província.
  
6. Les autoritzacions d'ampliació d'horari no podran concedir-se per períodes superiors a un any. L'esmentada autorització podrà ser renovada per un període de temps igual, prèvia petició de l'interessat.
  
7. Les autoritzacions d'ampliació d'horari podran ser objecte de revocació per causa justificada i motivada com cal, prèvia audiència de la persona interessada.
  
Article 7. Reduccions de l'horari general per la Generalitat
  
Podrà acordar-se la reducció de l'horari general de tancament de locals concrets o per a locals concentrats en determinades zones que per la seua situació ocasionen molèsties als veïns d'habitatges del seu entorn físic, especialment si no reuneixen les condicions adequades d'insonorització; en aquests supòsits s'instruirà un procediment per part de la Direcció General d'Interior de la Conselleria de Justícia i Administracions Públiques i es procedirà:
  
1. A demanar informe dels ajuntaments corresponents per tal d'aconseguir plena convicció sobre les molèsties veïnals, que haurà d'emetre's després de concedir audiència o informació pública als veïns, si n'hi ha, que residisquen en un radi fins a 50 metres del local per al qual se sol·licita la reducció de l'horari.
  
L'informe haurà d'especificar la ubicació del local, si es troba fora del nucli urbà, si disposa d'aparcament, si el local té equip de seguretat i vigilància, si no ha sigut sancionat executivament en l'anualitat anterior per infracció de caràcter greu o molt greu i les dades que es consideren necessàries per a aconseguir una plena convicció sobre la comissió de molèsties veïnals ocasionades pel local.
  
2. A sol·licitar de les forces i cossos de seguretat un informe motivat relatiu a la constatació de les molèsties que ocasiona el local.
  
3. A sol·licitar informe dels tècnics competents sobre els fets que poden donar lloc a la reducció de l'horari, en particular, comprovació sonomètrica de les possibles molèsties.
  
4. A concedir un termini de 15 dies a l'interessat per tal que acredite el que considere convenient en la seua defensa, i posar-li de manifest l'expedient.
  
5. Rebuts els informes i després del termini de 15 dies concedit a l'interessat, la Direcció General d'Interior de la Conselleria de Justícia i Administracions Públiques resoldrà sobre la reducció de l'horari. La dita resolució haurà de ser notificada a l'interessat, a l'ajuntament i a la subdelegació del Govern a la província. Es fixa un termini màxim per a resoldre l'expedient de tres mesos. Quan haguera transcorregut l'indicat termini sense haver recaigut cap resolució expressa, s'entendrà desestimada.
  
6. En la resolució de reducció de l'horari, constarà el termini d'aquesta; transcorregut el citat termini, el local tornarà a regir-se per l'horari general fixat en la present ordre.
  
Article 8. Reducció a l'horari general pels ajuntaments
  
1. De conformitat amb allò que s'ha disposat en l'article 5 del Decret 196/1997, d'1 de juliol, del Govern Valencià, pel qual es regulen les especialitats que poden introduir-se en l'horari general dels espectacles, establiments públics i activitats recreatives, els ajuntaments dins dels respectius termes municipals, podran establir reduccions a l'horari general en els mateixos supòsits que els previstos en l'article seté. Així mateix, es podrà acordar la reducció de l'horari general pels ajuntaments en els supòsits de declaració de zona saturada per efecte additiu, per contaminació acústica, zona ambiental protegida o denominació equivalent, per l'existència de múltiples activitats, establiments musicals i altres activitats qualificades, de conformitat amb allò que s'ha disposat en les ordenances municipals sobre prevenció de la contaminació acústica.
  
2. Les reduccions a l'horari general que efectuen els ajuntaments requeriran l'informe previ i vinculant de la Direcció General d'Interior de la Conselleria de Justícia i Administracions Públiques.
  
Article 9. Revetles i concerts en via pública
  
1. Correspon a les autoritats municipals la concessió de les autoritzacions i la determinació de l'horari per a la celebració de revetles, concerts i altres espectacles que se celebren a la via pública, i es podrà fixar com a màxim el que corresponga com a horari general a l'activitat autoritzada..
  
2. Les dites autoritzacions hauran de comunicar-se a la Direcció General d'Interior de la Conselleria de Justícia i Administracions Públiques, així com a les autoritats policials corresponents, dins del termini fixat en la legislació del règim local.
  
Article 10. Activitats compatibles
  
En el supòsit que en un local s'exercisquen més d'una de les activitats considerades compatibles, de conformitat amb allò que s'ha disposat en l'article 3.3 del Decret 195/1997, d'1 de juliol, pel qual s'aprova el Catàleg d'Espectacles, Establiments Públics i Activitats Recreatives, i es regula el Registre d'Empreses, Locals i Titulars, i aquestes tinguen horari de tancament distint, cada una d'aquestes haurà de cessar en el seu funcionament, d'acord amb l'horari establit en l'article primer de la present ordre.
  
Article 11. Locals amb ambientació musical
  
Els locals l'activitat dels quals no comporte ambientació musical, però tinguen autorització municipal per a això, com ara bars, cafeteries, restaurants i semblants amb ambientació musical, no podran començar l'activitat amb música fins a les 10.00 hores.
  
Article 12. Cartell horari
  
Els locals compresos dins de l'àmbit d'aplicació de la Llei 2/1991, de 18 de febrer, hauran de col·locar en lloc que es puga llegir i visible des de l'exterior un cartell de dimensions mínimes 422 x 298 mil·límetres, en què s'indicarà l'hora de tancament màxima establida per a l'esmentat local i l'època de l'any; si el local té una superfície major de 150 metres quadrats, es col·locarà un cartell per cada 150 metres quadrats o fracció, distribuïts convenientment per tot el local.
  
DISPOSICIÓ TRANSITÒRIA
  
Els locals previstos en els grups indicats en l'article segon de la present ordre hauran de tenir exposat el cartell a què fa referència l'article dotzé, en un termini màxim de dos mesos.
  
DISPOSICIÓ DEROGATÒRIA
  
Queda derogada l'ordre de la Conselleria de Presidència de 30 de desembre de 1998, per la qual es regulen els horaris d'espectacles i establiments públics durant l'any 1999.
  
DISPOSICIÓ FINAL
  
La present ordre es publicarà en el Diari Oficial de la Generalitat Valenciana i entrarà en vigor a partir de l'endemà de la seua publicació.
  
València, 30 de desembre de 1999
  
El conseller de Justícia i Administracions Públiques,


Còpia Permalink ELI